NOTA DE PREMSA

**EL GREMI D’EMPRESARIS CARNISSERS I XARCUTERS DE BARCELONA I PROVÍNCIA S’ADHEREIX A PIMECOMERÇ**

***La representativitat de PIMEComerç com a patronal del sector a Catalunya es consolida amb aquesta nova incorporació***

***Barcelona, 17 de novembre de 2016.-*** La representativitat de **PIMEComerç** continua consolidant-se. **La darrera incorporació** a la patronal del comerç català **ha estat la del Gremi d’Empresaris Carnissers i Xarcuters de Barcelona i Província**. Aquesta entitat –que té un important pes en el sector de l’alimentació a Catalunya– **agrupa 345 empreses, que compten amb més de 500 establiments a Barcelona i comarques**.

**La signatura de l’adhesió** (que s’ha realitzat aquest dimecres a la seu central de PIMEC, a Barcelona) **va anar a càrrec del president de PIMEComerç, Àlex Goñi, i del president del Gremi, Xavier Gallifa**. En paraules de **Xavier Gallifa**, *“****l'objectiu del nostre Gremi és millorar la professionalitat del sector per tal de donar als ciutadans un millor servei, informació i seguretat*** *i, alhora, aconseguir una major fidelització”*. El president del Gremi d’Empresaris Carnissers i Xarcuters de Barcelona i Província va afegir que *“amb la nostra incorporació a PIMEComerç esperem aprofundir en l’assoliment d’aquest objectiu,* ***així com contribuir a eixamplar la representativitat que ostenta PIMEComerç****”*.

El president de PIMEComerç, **Àlex Goñi**, va afirmar que *“****PIMEComerç es consolida com l’entitat de referència per als Gremis i Associacions de comerciants del país****; que, ara més que mai, hem de sumar tots per tal de tenir una sola veu que vetlli pels interessos del sector”*. L’actual Gremi de Carnissers i Xarcuters, amb seu a Barcelona ciutat, **es va constituir el 1939, però el seu origen es remunta molt més enrere** ja que l’ofici de carnisser és un dels més antics. De fet, al Gremi hi guarden documentació amb més de tres segles d’antiguitat.

En l’actualitat, **PIMEComerç supera els 40.000 socis**, que ho són a través d’algunes de les associacions o gremis que formen part de la patronal.

*Adjuntem una imatge de l’acte de signatura del conveni amb Xavier Gallifa i Àlex Goñi*